Noviza cun 50 onns
Giuseppina Spescha è daventada parlamentara a Wädenswil – in mund 
nov ed ester 

Da Claudia Cadruvi/ANR 

Giuseppina Spescha ha cumenzà pir cun bunamain 50 onns a far politica. Ella ha success. Cun il meglier resultat da sia partida è ella vegnida elegida quest onn en il parlament a Wädenswil. Ella vegn d’ina famiglia da purs da Siat. Els èn stads tschintg fragliuns. La scola secundara ha ella fatg en l’institut a Glion e suenter ha ella emprendì da laboranta en il Ospital da la crusch a Cuira. Cun 24 onns ha ella maridà Gion Battesta Spescha. Il giuven pèr ha l’emprim abità a Dietikon. Dus onns ha Spescha anc lavurà en la centrala da donaziun da sang a Schlieren. Il 1976 è il Vitus naschì e lura la Daria. Ils emprims onns ha la mamma vulì esser qua be per ils uffants. 

L’engaschi cumenza 
Ma lura ha la famiglia midà domicil. Els èn ids a Wädenswil. La giuvna mamma ha decidì da chatschar ragischs là cun sia famiglia. «Jau hai ditg ‘gea’ tar quest lieu.» Questa decisiun ha ella prendì avant exact ventg onns. Anc insatge auter ha ella decidì: «Jau vom tar la glieud, e na spetg betg fin ch’insatgi vegn tar mai.» Igl è sa mussà che questa devisa è stada gista. A Wädenswil è Giuseppina Spescha vegnida en contact cun gruppas da gieus per uffants. Ella ha percurschì ch’ella avess mustgas da manar ina tala gruppa ed ha dumandà, sch’ins duvrass insatgi. Pauc pli tard è ella stada manadra d’ina gruppa da gieus. 

In segund job 
Circa tuttina èsi ì cun ils curs da lingua. La famiglia Spescha-Cavigelli ha adina discurrì rumantsch a chasa. Avant ch’il figl cumenzia la scola, ha el duvrà intginas lecziuns da tudestg. «Quai savess jau forsa era far», èsi ì tras il chau a Giuseppina. 
Ella è s’infurmada tar la presidenta da scoletta, tge premissas che sajan necessarias per dar uras. Gia in mez onn pli tard ha ella survegnì in telefon: Sch’ella s’interesseschia per questa lavur? Ins duvrass insatgi. 
Dudesch onns ha ella mussà tudestg (dialect) ad uffants da scoletta da l’exteriur. 

Plaschair da dar insatge 
Cun il temp è Spescha era s’engaschada en il center da temp liber da la citad. Là ha ella pudì realisar bler ch’ella fa fitg gugent. Ella dat curs ad uffants e creschids. Curs da malegiar, da lavur cun arschiglia u autras materialias. La mesemna fa ella anc cun autras dunnas lavur gratuita, per ch’era uffants da famiglias cun la bursa satiglia possian visitar curs. 
«Quai è mia contribuziun a la prevenziun per la giuventetgna.» Betg sulet questa persvasiun animescha Spescha da s’engaschar. Ella fa quai era ord plaschair e senta: «Quai ch’jau dun da fanestra ora ad in uffant, vegn adina enavos dad isch en.» 

Ina surpraisa 
Insatge ch’è forsa era vegnì dad isch en tar Spescha, è la politica. Il 1998 ha ella l’emprima giada candidà sco pigliavuschs sin la glista da la pcd per il parlament da Wädenswil. La citad ha radund 20 000 abitants. Il di da l’elecziun hai dà ina «nauscha» surpraisa per Spescha. Ella aveva fatg tantas vuschs ch’ella era sa ruschnada sin l’emprim plaz dals substituts. Quella saira ha Spescha decidì da far endretg sia chaussa. «Jau stos emprender d’enconuscher la politica.» Perquai è ella ida en la suprastanza da la pcd locala. Anc en la medema legislatura ha ella stuì «ruschnar suenter» en il parlament. Il schaner passà è ella vegnida reelegida sco parlamentara ed ha fatg il meglier resultat da sia partida. 

Pass en in mund ester 
E daco gist la pcd? «Jau na fiss mai ida en in’autra partida. Quai vegn in pau da l’educaziun», di Spescha. Malgrà ch’ella ha pli baud savilà cun il bab, sch’el «patratgava uschè da stretg». A la pcd vegn reproschà ch’ella fetschia ina politica da pauc. Spescha vesa quai auter: «Nus n’essan betg uschè concrets. Quai bain. I dovra dentant era quels che guliveschan.» A la nova politicra porscha la pcd la libertad da politisar tenor sia atgna opiniun. 
Las opiniuns n’èn dentant betg il decisiv en la politica. Politica vul dir lavur. Ina lavur dal tuttafatg nova. E gliez saja stà ina dira nusch. P. ex. da scriver protocols. «Il vocabulari politic!» Pleds esters che Spescha n’aveva strusch duvrà. Ella ha mors sin ils dents e tegnì tras. En la legislatura passada è ella stada en la cumissiun che ha gì da fusiunar ils ospitals da Horgen e Wädenswil. En quest connex ha ella l’emprima giada gì da discurrer d’in project politic en il parlament – avant ina massa glieud. Tut è ì bain. Quai ha dà curaschi. 

Laschar valair malsegirtad 
Uss, en la nova legislatura, è ella «sa tschentada» en la cumissiun da gestiun e da quints. Da quai n’è ella betg stada intgantada. Cura ch’ella ha realisà tge che quai munta, ha ella gì il sentiment sco sch’insatgi strenschess ad ella enturn la gula. 
Ils umens hajan en quest grà bler meglier, manegia Spescha. Lezs sajan confruntads en la professiun cun tals problems. En l’emprima sesida da cumissiun ha Spescha exprimì sia malsegirtad. Ella na sappia betg co dumagnar quest nov pensum. «Jau sun vegnida avant in pau tuppa.» Ella n’era dentant betg la suletta che aveva bregias, ma la suletta che ha gì il curaschi da dir. 
Per Spescha fissi stà nunpussaivel da far la giatta morta e lavurar simplamain a mesas. Sin sia dumonda hai dà reacziuns. Ella ha survegnì agid e tips co e nua ch’ella vegn tar sias infurmaziuns. 

Politicra da finanzas e da scola 
Dapi questa sesida èn uss passads dus mais. La politicra da finanzas ha emprendì bler en quest curt temp. Ella cumenza a sa famigliarisar cun il mund da las cifras. «Uss sa sent jau gia bler meglier e n’hai nagin starment pli», raquinta ella e sa legra sin in curs ch’ella fa proximamain per sa perfecziunar. In ulteriur punct positiv che ha valì la paina da morder sin ils dents è ch’ella ha survegnì il ressort da scola en la cumissiun. Quai interessescha ella, da quai ha ella tschaffen. 
E dacurt ha ella schizunt survegnì in cumpliment dad in collega parlamentari 
– dad in da quels umens dal fatg: I saja bun ch’ella haja tegnì la dira. Ella tschentia numnadamain las dretgas dumondas. 

Curt e bun 
Naschida	Ils 14 da mars 1950 
Creschida si	A Siat 
Abitescha	A Wädenswil 
Maridada	Cun in um cun blera toleranza 
Mamma	Da dus uffants 
Hobi	Fotografar ed arschiglia 
Bavronda preferida	Vin cotschen 
Musica preferida	Classica u jazz vegl 
Autur preferì	Hermann Hesse 
Autura preferida	Eveline Hassler